Janne Keränen

Janne Keränen (s. 30. kesäkuuta 1987 Nurmijärvi) on suomalainen entinen jääkiekkoilija. Hän oli pelipaikaltaan vasen laitahyökääjä, mutta osasi pelata myös keskellä. Keränen pelasi urallaan SM-liigaa Helsingin IFK:ssa, Rauman Lukossa, Kalevan Pallossa ja Vaasan Sportissa yhteensä 828 runkosarjaottelua tehopistein 196+180=376 ja 98 pudotuspeliottelua tehopistein 21+21=42. Hänen maaleistaan 177 syntyi 2010-luvun alusta laskettuna, mikä on eniten SM-liigassa kyseisestä ajankohdasta laskettuna. Keränen oli myös liigan ainoa pelaaja, joka pelasi 2010-luvulla joka kausi pudotuspeleissä. Hän voitti KalPassa SM-hopeaa vuonna 2017 sekä Lukossa SM-pronssia vuosina 2011 ja 2014. Keränen loi pääsarjauraa myös yhden kauden ajan Slovakian Extraligan HK Dukla Michalovcessa. Kevätkaudella 2023–2024 hän pelasi Mestis-joukkue TUTO Hockeyssa kuntouduttuaan polvileikkauksesta, mutta elokuussa 2024 Keränen ilmoitti lopettaneensa pelaajauransa, kun hän ei kokenut saaneensa enää parasta irti.
Ura.
Keräsen kasvattajaseura on Nurmijärven Kurra. Hän pelasi juniorina sittemmin Pitäjänmäen Tarmossa, josta Keränen siirtyi B-juniori-ikäisenä Helsingin IFK:hon kaudeksi 2003–2004, joka päättyi B-nuorten SM-hopeaan. Kaudella 2004–2005 hän oli HIFK:n B-nuorten paras pistemies ja syöttäjä tehoilla 13+29=42, joilla Keränen sijoittui koko B-nuorten SM-sarjan runkosarjan pistepörssissä kolmanneksi Jokereiden Jori Lehterän ja Kim Strömbergin jälkeen. Hän voitti kauden päätteeksi B-nuorten Suomen-mestaruuden.
Kaudella 2006–2007 Keränen debytoi SM-liigassa. Hän teki liigadebyyttinsä 4. marraskuuta 2006 Tapparaa vastaan. Tammikuussa 2017 HIFK:n uusi päävalmentaja Paul Baxter nosti Keräsen hänen varusmiespalveluksensa jälkeen uudelleen SM-liigajoukkueen mukaan, kun hän oli katsonut Keräsen peliä HIFK:n A-nuorissa. Hänen liigauransa avausmaali syntyi Keräsen viidennessä ottelussa 18. tammikuuta 2007 Tampereen Ilvestä vastaan. Hänet palkittiin ottelun "Ilta-Sanomien" yhden tähden tähtipelaajana. Keränen vakiinnutti loppukaudella paikkansa SM-liigassa ja hän nousi Baxterin luottopelaajaksi. Keränen pelasi kauden aikana SM-liigassa 21 runkosarjaottelua tehopistein 4+2=6 sekä viisi pudotuspeliottelua tehden yhden maalin. Miesten pelit tulivat hänelle kauden aikana tutuksi myös kahden Mestis-ottelun verran alle 20-vuotiaiden maajoukkueesta. Keränen vahvisti loppukaudella myös HIFK:n A-nuoria, jossa hän voitti SM-pronssia. Toinen kausi 2007–2008 Baxterin alaisuudessa Keräsellä kului kuitenkin alle odotusten ja se toi 54 runkosarja- ja seitsemässä pudotuspeliottelussa tehot 1+7=8. Kaudella 2008–2009 hän teki 43 runkosarjaottelussa kolme maalia.
Huhtikuussa 2009 Keränen teki kolmivuotisen sopimuksen Rauman Lukon kanssa. Hänen uransa lähti nousuun ja Keränen pelasi kaksi kautta lähinnä Justin Morrisonin ja Kurtis McLeanin rinnalla. Kaudella 2009–2010 hän teki 57 runkosarjaottelussa tehot 11+18=29 sekä neljässä playoff-ottelussa kaksi maalia. Kaudella 2010–2011 Keräsen runkosarja jäi kuitenkin vain 37 ottelun mittaiseksi hänen jouduttua KalPan Adam Masuhrin polvitaklauksen kohteeksi lokakuussa 2010. Keränen voitti SM-pronssia keväällä 2011. Saman vuoden joulukuussa hän teki kaksivuotisen jatkosopimuksen Lukon kanssa. Kaudella 2013–2014, 12. helmikuuta 2014 Keränen onnistui tekemään SM-liigauransa ensimmäisen kypärätempun KalPaa vastaan. Hän voitti kauden päätteeksi SM-pronssia.
Kaudeksi 2014–2015 Keränen siirtyi vuoden mittaisella sopimuksella Kalevan Palloon. Lokakuussa 2014 hänen sopimustaan jatkettiin kahdella vuodella kevääseen 2017 saakka. Keränen oli tehoilla 18+9=27 joukkueen paras maalintekijä ja toiseksi paras pistemies Michal Birnerin jälkeen. Hän jakoi koko SM-liigan maalipörssin kahdeksannen sijan Bluesin Ville Korhosen kanssa. Kaudella 2015–2016 Keränen oli tehoilla 18+15=33 KalPan paras maalintekijä ja toiseksi paras pistemies Mikael Ruohomaan jälkeen. Hänet palkittiin SM-liigan marraskuun 2015 kuukauden pelaajana. 
Kaudella 2016–2017 Keränen teki SM-liigan yhden kauden piste-ennätyksensä tehoilla 24+18=42, joilla hän oli KalPan paras maalintekijä ja toiseksi paras pistemies Jaakko Rissasen jälkeen. Keränen jakoi koko liigan maalipörssin kolmannen sijan TPS:n Erik Thorellin kanssa. Hän voitti myös SM-liigan ylivoimamaalipörssin 14 osumallaan. Pudotuspeleissä Keränen oli tehoilla 6+6=12 KalPan paras pistemies ja maalintekijä. Hän jakoi koko SM-liigan pudotuspelien maalipörssin voiton kolmen muun pelaajan kanssa. Keränen jakoi myös KalPan pudotuspelien sisäisen tehotilaston voiton Jaakko Rissasen ja Juuso Riikolan kanssa lukemalla +7. Hän voitti kauden päätteeksi SM-hopeaa.
Keränen palasi kaudeksi 2017–2018 1+1-vuotisella sopimuksella Rauman Lukkoon. Joukkuetta siirtyi myös valmentamaan hänelle KalPasta tuttu Pekka Virta. Keränen oli tehoilla 17+14=31 Lukon paras maalintekijä sekä jakoi sisäisen pistepörssin toisen sijan Toni Koiviston kanssa edellään vain Arttu Ilomäki. Kaudella 2018–2019 hän jakoi tehoilla 19+18=37 joukkueen sisäisen maalipörssin voiton Brandon DeFazion kanssa sekä sijoittui sisäisessä pistepörssissä neljänneksi. Pudotuspeleissä Keränen oli kolmella osumallaan Lukon paras maalintekijä Arttu Ilomäen kanssa. Hän oli SM-liigan 2010-luvun ainoa pelaaja, joka edusti joukkuettaan pudotuspeleissä vuosikymmenen kaikkina keväinä.
Kaudeksi 2019–2020 Keränen palasi vuoden mittaisella sopimuksella Kalevan Palloon. Hän oli tehoilla 19+16=35 joukkueen toiseksi paras maalintekijä ja neljänneksi paras pistemies. Marraskuussa 2020 Keränen siirtyi loppukauden 2020–2021 kattavalla sopimuksella Vaasan Sportiin oltuaan alkukauden ilman sopimusta. Joukkuetta valmensi hänelle Lukosta tuttu Risto Dufva. Keränen oli 13 osumallaan joukkueen paras maalintekijä. Pudotuspelien ensimmäisellä kierroksella hän oli Sportin paras pistemies tehtyään kahdessa ottelussa tehot 2+1=3.
Keränen siirtyi kaudeksi 2021–2022 vuoden mittaisella sopimuksella Slovakian Extraligan HK Dukla Michalovceen. Joukkuetta valmensi suomalainen Tomek Valtonen. Keränen oli Duklan kolmanneksi paras pistemies tehoilla 14+16=30.
Kaudeksi 2022–2023 Keränen palasi vuoden mittaisella sopimuksella Vaasan Sportiin. Hänelle suoritettiin kauden jälkeen huhtikuussa 2023 polvileikkaus, josta Keränen kuntoutti itseään yhdeksän kuukautta. Hänen omien sanojensa mukaan leikkaava lääkäri ei suuremmin suositellut Keräselle enää pelaamista, mutta Keränen halusi kuitenkin testata vielä pelikuntoaan. Tammikuun 2024 lopulla Keränen siirtyi loppukauden 2023–2024 kattavalla sopimuksella Mestis-joukkue TUTO Hockeyn riveihin. Joukkuetta valmensi aiemmin hänen joukkuetoverinaan Sportissa pelannut Jonne Virtanen. Keränen pelasi siellä 11 runkosarjaottelua tehopistein 4+2=6 ja kuusi pudotuspeliottelua tehden kaksi syöttöpistettä. Hän ei omien sanojensa mukaan kuitenkaan kokenut saaneensa enää parasta irti.
Keränen ilmoitti elokuussa 2024 lopettaneensa pelaajauransa ja aloittaneensa uuden työn isännöintialalla Raumalla. Hän aloitti myös Lukon U9-joukkueen valmentajana, jossa Keräsen poika pelaa.
Pelityyli.
Keränen on maininnut pitäneensä itseään työteliäänä kahden suunnan hyökkääjänä. Hän piti itseään enemmän maalintekijänä kuin syöttelijänä. Keräsen vahvuutena on yleisesti pidetty myös luistelua. Hän on maininnut yhdeksi lapsuuden suosikkipelaajistaan Pavel Buren.